Israel și Hamas au stabilit punctele pentru un nou armistițiu. Câți ostatici vor fi eliberați
- Moraru Iulia
- 5 martie 2024, 14:07
Autoritățile din Israel și teroriștii Hamas par să fi ajuns la un consens în privința unui posibil armistițiu și a unui acord pentru eliberarea ostaticilor. Planul propus este considerat a fi un pas important în direcția stabilizării situației din regiune.
Se pare că Israel și Hamas au ajuns la un acord de 40 de zile, timp în care mai mulți ostatici, în special copii, femei și vârstnici vor fi eliberați.
Nou armistițiu între Israel și Hamas
"În acest moment, cele două părți au ajuns la un acord conform căruia armistițiul va dura 40 de zile, timp în care 40 de ostatici israelieni, inclusiv femei, copii și bărbați de peste 60 de ani, vor fi eliberați în schimbul eliberării a 404 prizonieri palestinieni din închisorile israeliene", precizează agenția EFE.
Agenția a subliniat că discuțiile referitoare la înțelegerea respectivă sunt în desfășurare la Cairo.
Conform estimărilor din Israel, în prezent, ar fi aproximativ 130 de ostatici în Gaza, cu precizarea că se crede că 99 dintre aceștia sunt în viață, potrivit știripesurse.ro.
Egiptul, Qatarul şi Statele Unite acționează ca mediatori
De săptămâni întregi, Egiptul, Qatarul și Statele Unite, care acționează ca intermediari, depun eforturi considerabile pentru a ajunge la un acord de încetare a focului în războiul declanșat de atacul neașteptat al Hamas asupra Israelului la data de 7 octombrie 2023.
"Egiptul îşi continuă eforturile intense de a ajunge la un armistiţiu înainte de Ramadan", care va începe la 10 sau 11 martie, a anunţat AlQahera News, citând "un înalt responsabil".
Referindu-se la discuțiile dintre Israel și Hamas, o sursă anonimă a precizat că: "Există un progres semnificativ în negocierile" care au fost reluate duminică la Cairo fără reprezentanţi israelieni.
Joe Biden spera ca un acord între Israel și Hamas să fie semnat mai devreme
Inițial, președintele american Joe Biden a exprimat "speranța" că un acord între Israel și Hamas va fi finalizat până la luni, dar ulterior a revenit la această declarație.
Vineri, el a menționat că "își dorea" ca o încetare a focului în Gaza să fie realizată până la începutul Ramadanului. Cu toate acestea, a punctat că "există posibilitatea să nu reușim".
Cu o săptămână în urmă, o sursă apropiată de Hamas a sugerat că mișcarea islamistă propusese eliberarea câte unui ostatic pe zi timp de 42 de zile, în schimbul eliberării a 10 prizonieri palestinieni pentru fiecare ostatic.